«Sog‘liqni saqlash tizimi uchun qattiqqo‘l vazir kerak» – Prezident soha rahbariyatidagi o‘zgarishlar haqida

Prezident mazkur soha rahbari qattiqqo‘l bo‘lishi kerakligini aytgan va vazirlikning yangi rahbari Abduhakim Hojiboyev haqida gapirgan.
«O‘zbekistonda sog‘liqni saqlash tizimi uchun qattiqqo‘l vazir kerak. Hozirgi vazirimizni men bekorga qo‘yganim yo‘q, sinalgan, zamonaviy va talabchan. Eng muhimi, kim qandayligini biladi», deya prezidentning so‘zlarini keltirmoqda Kun.uz muxbiri.

Davlat rahbari sobiq vazir haqida ham iliq fikrlar bildirgan.
«U halol va pok inson ekanligi uchun rektorlikka o‘tkazildi. O‘ylaymanki, Shodmonov o‘z tajribasi bilan u yerda katta o‘zgarishlar qiladi», degan u.
Shuningdek, sog‘liqni saqlash vaziri o‘rinbosari Abdulla Azizov haqida to‘xtalib o‘tilgan.

«O‘zbekistonga kelganingdan va yangicha tajribalar bilan og‘ir sharoitlarda bizga yelkadosh ekaningdan minnatdorman. Esingdan chiqarma, tibbiyotimizga tezroq o‘zing aytgan raqamlashtirishni olib kirishimiz kerak. Tibbiyot muassasalariga telemeditsinani olib kirishimiz kerak. Qo‘rqma, ortingda men turibman», degan Shavkat Mirziyoyev.